কায়সারের মৃত্যুদণ্ড আপিলেও বহাল
মানবতাবিরোধী অপরাধের মামলায় সৈয়দ মোহাম্মদ কায়সারের মৃত্যুদণ্ড সুপ্রিমকোর্টের আপিল বিভাগেও বহাল আছে।





আপিল বিভাগের এই সিদ্ধান্তের ফলে মুসলিম লীগের সাবেক নেতা ও সাবেক প্রতিমন্ত্রী সৈয়দ মোহাম্মদ কায়সারকে ফাঁসিকাষ্ঠেই যেতে হবে।




প্রধান বিচারপতি সৈয়দ মাহমুদ হোসেনের নেতৃত্বাধীন চার বিচারকের আপিল বেঞ্চ মঙ্গলবার রায়ের সংক্ষিপ্তসার জানিয়ে দেন। কায়সারের আপিল আংশিক মঞ্জুর করা হলেও দুটি অভিযোগে সংখ্যাগরিষ্ঠ মতের ভিত্তিতে এবং একটি অভিযোগে সর্বসম্মত সিদ্ধান্তে সর্বোচ্চ সাজা বহাল রাখা হয়।
এই বেঞ্চের অন্য তিন সদস্য হলেন- বিচারপতি হাসান ফয়েজ সিদ্দিকী, বিচারপতি জিনাত আরা এবং বিচারপতি মো. নুরুজ্জামান। ২০১০ সালে যুদ্ধাপরাধের বিচার শুরুর পর আপিলে আসা এটি নবম মামলা। আপিলের রায়ে তিনটি অভিযোগে কায়সারের মৃত্যুদণ্ড বহাল রাখা হয়েছে। তিনটি অভিযোগে তার প্রাণদণ্ডের সাজা কমিয়ে আমৃত্যু কারাদণ্ড দেয়া হয়।
একটি অভিযোগে ট্রাইব্যুনাল কায়সারকে মৃত্যুদণ্ড দিলেও আপিল বিভাগ তাকে খালাস দিয়েছে। রায়ের পর তাৎক্ষণিক প্রতিক্রিয়ায় সৈয়দ মোহাম্মদ কায়সারের আইনজীবী এসএম শাহজাহান সাংবাদিকদের বলেন, রায়ের অনুলিপি পেলে ভালো মতো দেখে রায় পুনর্বিবেচনার (রিভিউ) আবেদন করা হবে।
অন্যদিকে অ্যাটর্নি জেনারেল মাহবুবে আলম সাংবাদিকদের বলেন, এই রায়ে আমাদের দেশে ধর্ষণে সহযোগিতা করার দায়ে প্রথম কোনো আসামিকে মৃত্যুদণ্ড দেয়া হল। ওই অভিযোগের যে ভিকটিম, তিনি নিজে কোর্টে এসে সাক্ষ্য দিয়েছেন এবং তার মেয়েও আদালতে সাক্ষ্য দিয়ে বলেছেন দুর্দশার কথা।
এই ১২ নম্বর অভিযোগটিতে চার বিচারপতিই একমত হয়ে মৃত্যুদণ্ড বহাল রেখেছেন। আর ৫ ও ১৬ নম্বর অভিযোগে সংখ্যাগরিষ্ঠতার ভিত্তিতে মৃত্যুদণ্ড দিয়েছেন। জানা গেছে, একাত্তরের মুসলিম লীগ নেতা কায়সার ছিলেন পাকিস্তানি বাহিনীর একজন বিশ্বস্ত সহযোগী।
‘কায়সার বাহিনী’ নামে দল গড়ে তিনি যুদ্ধাপরাধ ঘটিয়েছেন। ব্রাহ্মণবাড়িয়া ও হবিগঞ্জের মানুষ তাকে একজন কুখ্যাত ব্যক্তি হিসেবেই চেনে।
নিয়ম অনুযায়ী আসামি এই রায় পর্যালোচনার আবেদন করতে পারবেন। তাতে সর্বোচ্চ আদালতের সিদ্ধান্ত না বদলালে আসামি রাষ্ট্রপতির কাছে প্রাণভিক্ষা চাইতে পারবেন। তাতেও বিফল হলে সরকার সাজা কার্যকরের পদক্ষেপ নেবে।
খুশি নির্যাতনের শিকার ব্যক্তিদের পরিবার : চুনারুঘাট (হবিগঞ্জ) প্রতিনিধি জানান, সৈয়দ কায়সারের মৃত্যুদণ্ড বহালের রায়ে চুনারুঘাটের শহীদ পরিবার, মুক্তিযোদ্ধা ও ধর্ষিতার পরিবার সন্তোষ প্রকাশ করেছে। তারা দ্রুত ফাঁসি কার্যকর করার দাবি জানিয়েছেন। বীরাঙ্গনার স্বীকৃতি পাওয়া চা শ্রমিক হীরামনির সন্তান সজনী সাঁওতাল ও সহজনি সাঁওতালকে মঙ্গলবার এ খবর জানানো হলে তারা শুধুই হেসেছেন।
বলেছেন- ফাঁসি চাই, ফাঁসি চাই। মামলার সাক্ষী আবদুল মোতালিব ও হীরামনি কায়সারের ফাঁসি দেখে যেতে পারেননি বলে মুক্তিযোদ্ধারা আক্ষেপ করেন। সাক্ষী নরপতি গ্রামের আনাই উল্লাহ ও আম্বিয়া খাতুন তাদের বাবাকে হত্যার কথা জানিয়ে দ্রুত ফাঁসি কার্যকরের দাবি জানান।
সাবেক উপজেলা কমান্ডার আবদুস সামাদ বলেন, তার ফাঁসি বহাল রাখার দাবিতে সোমবারও মানববন্ধন করেছি। মুক্তিযোদ্ধা আবদুর রশীদ দ্রুত এ রায় কার্যকর করার দাবি জানান। চুনারুঘাট উপজেলা আওয়ামী লীগের সাধারণ সম্পাদক মো. আবু তাহের বলেন, সৈয়দ কায়সারের রায় দ্রুত বাস্তবায়ন হলে কলঙ্কমুক্ত হবে চুনারুঘাট মাধবপুরবাসী।

মানবতাবিরোধী অপরাধের মামলায় সৈয়দ মোহাম্মদ কায়সারের মৃত্যুদণ্ড সুপ্রিমকোর্টের আপিল বিভাগেও বহাল আছে।